NARIADENIE RADY (ES) č. 850/2005
z 30. mája 2005,
ktorým sa mení a dopĺňa nariadenie (ES) č. 2500/2001 s cieľom umožniť vykonávanie pomoci Spoločenstva podľa článku 54 ods. 2 písm. c) nariadenia (ES, Euratom) č. 1605/2002
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 181a ods. 2,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Článok 54 ods. 2 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2) (ďalej len „nariadenie o rozpočtových pravidlách“), umožňuje plnenie rozpočtu Spoločenstva prostredníctvom centralizovaného nepriameho hospodárenia a stanovuje osobitné požiadavky na plnenie.
(2)
V oblasti predvstupovej pomoci sa centralizované nepriame hospodárenie vo forme uvedenej v článku 54 ods. 2 písm. c) nariadenia o rozpočtových pravidlách osvedčilo v minulosti ako hodnotný nástroj, najmä pokiaľ ide o činnosti Úradu pre technickú pomoc a výmenu informácií (TAIEX).
(3)
Turecko bolo v posledných rokoch hlavným užívateľom činností TAIEX-u a malo by mať možnosť naďalej využívať tento nástroj taktiež podľa pravidiel stanovených novým nariadením o rozpočtových pravidlách.
(4)
V oblasti predvstupovej pomoci je žiaduci harmonizovaný prístup, a preto by použitý vzor mal byť zhodný s tým, ktorý sa použil v nariadeniach Rady (EHS) č. 3906/89 (Phare) (3) a (ES) č. 2666/2000 (CARDS) (4).
(5)
Nariadenie Rady (ES) č. 2500/2001 zo 17. decembra 2001 o predvstupovej finančnej pomoci Turecku (5) by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V nariadení (ES) č. 2500/2001 sa vkladá tento článok:
„Článok 6a
Komisia môže v rámci obmedzení stanovených v článku 54 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), rozhodnúť o zverení úloh verejného orgánu, a najmä úloh plnenia rozpočtu orgánom uvedeným v článku 54 ods. 2 uvedeného nariadenia. Orgánom vymedzeným v článku 54 ods. 2 písm. c) uvedeného nariadenia môžu byť zverené úlohy verejného orgánu, ak majú medzinárodne uznávané postavenie, spĺňajú požiadavky medzinárodne uznávaných systémov riadenia a kontroly a sú pod dozorom verejného orgánu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. mája 2005